Marén de Klerk vrees vir sy lewe - Howe - Republikein
Sunday, June 06th, 21:49:22
Marén de Klerk vrees vir sy lewe
'Polisiemanne' wou glo Fishrot-prokureur vermoor
31 July 2020 | Howe
Ronelle Rademeyer – Die Windhoekse prokureur om wie se kop 'n storm losgebars het ná beweringe dat N$75,6 miljoen van die vermeende Fishrot-korrupsiegeld deur sy rekenings na begunstigdes gevloei het, sê daar is mense wat hom wil doodmaak.
"Ek het verskeie doodsdreigemente ontvang en het rede om te glo magtige en invloedryke individue wie se onwettige aktiwiteite moontlik aan die lig kan kom deur wat ek te sê het, het ten minste een aanslag op my lewe beplan," sê mnr. Marén de Klerk.
Hy onthul dié vrese in 'n beantwoordende eedsverklaring wat by die hoërhof in Windhoek ingedien is. De Klerk staan 'n dringende aansoek teen waarin die hoërhof op 5 Augustus versoek gaan word om hom as die eksekuteur van die boedels van wyle mnr. Aaron Mushimba asook van mnr. Danilo Reviglio en me. Adrienne Penderis te verwyder.
'n Ingeligte bron het intussen aan Republikein gesê die aanslag op sy lewe was in Februarie toe hy in die West Beach-kliniek in Bloubergstrand by Kaapstad psigiatriese behandeling vir erge depressie ontvang het.
De Klerk sê in die hofstukke hy is van 25 Januarie tot 14 Februarie gehospitaliseer en ontvang steeds behandeling vir sy geestesgesondheid.
Volgens die bron het mans wat hulle glo as polisiebeamptes voorgedoen het, die kliniek besoek en wou De Klerk sien. "Die mediese personeel het lont geruik en hom na 'n ander kliniek oorgeplaas."
De Klerk het Namibië op 17 Januarie verlaat. Hy besit eiendom in die Wes-Kaap.
Werknemers van die regsfirma De Klerk, Horn and Coetzee Incorporated waarvan hy, mnr. Stoan Horn, me. Celeste Coetzee en Petrus Strauss die direkteure is, ontbind einde Augustus. Horn, Coetzee en Strauss sal hulle glo by 'n ander regsfirma in die stad aansluit.
Horn het gister by navraag gesê dit is "nog net interne inligting", maar het later in 'n teksboodskap gesê "ek bevestig dat ons in onderhandelinge is met (die firma) Theunissen en Louw".
Die aansoek om hom as eksekuteur te verwyder, is by die hoërhof ingedien deur mnr. Johan Penderis en die prokureur, mnr. Philip Ellis, asook die begunstigdes van die drie boedels wat deur De Klerk beredder word.
Penderis, wat Mushimba se finansiële raadgewer was en saam met Ellis trustees van sy trust is, sê in die funderende eedsverklaring "dit is duidelik hy (De Klerk) was vir bykans ses maande nie in Namibië nie en is daarom nie in staat om sy take as eksekuteur behoorlik uit te voer nie".
Penderis voer in die hofstukke aan 'n deposito van N$100 000 wat aan De Klerk oorbetaal is vir die verkoop van 'n eiendom wat aan die Mushimba Trust behoort het, is nie meer in die trustrekening van sy firma nie.
De Klerk ontken dat hy nie bevoeg is om as eksekuteur op te tree nie en maak ook die beweringe van wanadministrasie as onsin af.
Volgens hom het Covid-19 bewys dit is moontlik om funksies soos hierdie virtueel te verrig en dit is nie vir hom nodig om fisiek in Namibië te wees nie.
Hy voer aan hoewel hy na Namibië kan kom as hy 14 dae in kwarantyn deurbring, vrees hy vir sy lewe en is dit waarom hy nie kan terugkeer nie.